text: শুভেন্দু কাটোয়া (দেখা)
  এআরটিও দপ্তরের সূচনায় শুভেন্দু,
  শিলান্যাস আধুনিক বাসস্ট্যান্ডের
  এই সময়, কাটোয়া: কাটোয়া শহরে এআরটিও দপ্তর খুলল রাজ্য পরিবহণ দপ্তর। উদ্বোধন করলেন পরিবহণমন্ত্রী শুভেন্দু অধিকারী। কাটোয়া বাসস্ট্যান্ডের আধুনিকীকরণের কাজের শিলান্যাস করেন তিনি। মন্ত্রীর প্রতিশ্রুতি, কাটোয়ার প্রশাসনকে দেওয়া হবে আধুনিক জলযান। বল্লভপাড়ায় তৈরি হবে জেটি।
  ২০১৬ সালে একটি অনুষ্ঠানে কাটোয়ায় এসে শুভেন্দু অধিকারী এআরটিও দপ্তর তৈরির প্রতিশ্রুতি দিয়েছিলেন। দুই বছরের মধ্যে সেই প্রতিশ্রুতি পূরণ করল পরিবহণ দপ্তর।
  শুক্রবার কাশীরাম দাস বিদ্যায়তনের মাঠে আয়োজিত অনুষ্ঠানের মঞ্চ থেকে শুভেন্দু বলেন, 'মানুষ যাতে সরাসরি সঠিক পরিষেবা পায়, তার জন্যই এই দপ্তর। আশা করি সঠিক ভাবে দপ্তর কাজ করবে। পরবর্তী কালে দপ্তরের সব কাজ সিসিটিভির আওতায় আনা হবে।' অনুষ্ঠানে উপস্থিত ছিলেন মন্ত্রী স্বপন দেবনাথ, কাটোয়ার বিধায়ক রবীন্দ্রনাথ চট্টোপাধ্যায়, জেলা পরিষদের বিদায়ী সভাধিপতি দেবু টুডু, পুলিশ সুপার ভাস্কর মুখোপাধ্যায়, মহকুমাশাসক সৌমেন পাল প্রমুখ। রবীন্দ্রনাথ বলেন, 'কাটোয়ার মানুষের দীর্ঘ দিনের দাবি ছিল এই এআরটিও অফিস। সেই দাবি আজ পূরণ হল। লাইসেন্সের জন্য বর্ধমান ছোটার দিন শেষ হল।' অনুষ্ঠান মঞ্চ থেকে হেলমেট, লাইসেন্স, জুটব্যাগ, চারাগাছ তুলে দেওয়া হয়।
  প্রতিদিন হাজার হাজার মানুষ কাটোয়া বাসস্ট্যান্ড দিয়ে যাতায়াত করলেও যাত্রী পরিষেবায় ঘাটতির অভিযোগ ছিল দীর্ঘ দিনের। একইসঙ্গে দীর্ঘ দিনের দাবি ছিল এর আধুনিকীকরণের। সেই দাবি পূরণের প্রথম ধাপ ছিল এ দিন। শুভেন্দু অধিকারী শুক্রবার কাটোয়া বাসস্ট্যান্ডের আধুনিকীকরণের কাজের শিলান্যাস করেন। লাভজনক মনে হলে আগামী দিনে কাটোয়াতে সরকারি বাস পরিষেবা বাড়ানোর কথাও বলেন মন্ত্রী। তিনি জানান, পূর্ব বর্ধমান জেলাজুড়ে পরিবহণের পরিকাঠামো উন্নয়নে প্রায় ২০ কোটি টাকার কাজ করছে তাঁর দপ্তর। কাটোয়া প্রশাসনকে একটি আধুনিক জলযান দেওয়ার কথা ঘোষণা করেন মন্ত্রী। কাটোয়া ফেরিঘাটের অন্য পাড়ে বল্লভপাড়ায় একটি জেটি তৈরি করার প্রতিশ্রুতি দেন।
  কলকাতার উড়ালপুল ও সেতুতে ১০ চাকা ও ২০ চাকা ট্রাক চলাচলে মুখ্যমন্ত্রীর নিষেধাজ্ঞা নিয়ে পরিবহণমন্ত্রী বলেন, 'মুখ্যমন্ত্রী প্রশাসনের প্রধান, উনি কোনও বিষয় নিয়ে যখন সিদ্ধান্ত নেন, সব দিক ভেবেই নেন। সর্বসাধারণের যাতে ভালো হয়, উনি সেটাই করেন। মুখ্যমন্ত্রী যে নির্দেশ দিয়েছেন, তা কার্যকর করার জন্য পুলিশ পুলিশের কাজ করবে, পরিবহণ দপ্তর থেকে আমরা প্রয়োজনীয় নির্দেশিকা দিয়ে দেব।' সেফ ড্রাইভ সেভ লাইফ প্রসঙ্গে শুভেন্দু বলেন, 'নৌকাডুবি, পথ দুর্ঘটনার আমরা সচেতন হলেই কমানো সম্ভব। এ ব্যাপারে সকলকেই সতর্ক থাকতে হবে।'